[pic] | COMISIA EUROPEANĂ |

Bruxelles, 6.4.2011

COM(2011) 185 final

2011/0077 (NLE)

Propunere de

DECIZIE A CONSILIULUI

de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Vanuatu la Organizația Mondială a Comerțului

EXPUNERE DE MOTIVE

1. CONTEXTUL PROPUNERII

Prezentare generală a condițiilor de aderare a Republicii Vanuatu la OMC

I. INTRODUCERE

Membrii Organizației Mondiale a Comerțului (OMC) și Republica Vanuatu au ajuns în etapa finală a negocierilor legate de condițiile de aderare a Republicii Vanuatu la OMC. Aceasta survine după mulți ani de negocieri, lansate odată cu înaintarea de către Vanuatu a cererii de aderare la OMC, în 1995. Vanuatu a încheiat negocierile de aderare în 2001, iar Comunitatea Europeană a acceptat oficial pachetul de aderare la momentul respectiv. Cu toate acestea, Vanuatu a solicitat ulterior mai mult timp pentru examinarea pachetului de aderare. În 2008, Republica Vanuatu a anunțat că este pregătită să continue procesul de aderare. Începând cu 2009, au fost efectuate activități tehnice pentru actualizarea pachetului de aderare convenit în 2001. Cererea de aderare a Republicii Vanuatu a fost examinată în conformitate cu orientările prevăzute în Decizia Consiliului General al OMC din 10 decembrie 2002 privind aderarea țărilor cel mai puțin dezvoltate, iar în prezent este nevoie de o decizie a Consiliului care să aprobe condițiile de aderare a Republicii Vanuatu, înainte ca UE să poată susține aderarea Republicii Vanuatu în mod oficial.

Rezumatul condițiilor de aderare este prezentat mai jos.

II. REZUMATUL PE SECTOARE AL CONDIȚIILOR DE ADERARE A REPUBLICII VANUATU LA OMC

Nivelul mediu al taxei vamale consolidate finale a Republicii Vanuatu este de aproximativ 40%. Nivelul mediu al taxei vamale consolidate finale de 40% se aplică și în majoritatea sectoarelor industriale și agricole, cu relativ puține excepții.

Din 5 060 de linii tarifare din lista Republicii Vanuatu, numai 98 nu vor atinge nivelul taxei vamale consolidate finale în momentul aderării și, prin urmare, acestea vor avea o perioadă de punere în aplicare. Din cele 98 de linii, 52 de linii vor fi reduse la nivelul taxelor vamale consolidate finale la 1 ianuarie 2011, 45 de linii (inclusiv vinul și băuturile spirtoase) vor fi reduse la nivelul taxelor vamale consolidate finale la 1 ianuarie 2013 și o line (berea) va fi redusă la nivelul taxelor vamale consolidate finale la 1 ianuarie 2015.

Aceste niveluri medii pentru tarife sunt rezonabile dacă se ține seama de statutul de țară cel mai puțin dezvoltată al Republicii Vanuatu, de dimensiunile sale mici, de vulnerabilitatea economiei sale și de caracterul său insular. Practica UE din trecut în raport cu țările cel mai puțin dezvoltate a fost să accepte ca rezonabile aceste niveluri tarifare pentru economii cu dimensiuni comparabile. Vanuatu participă la negocierile pentru un APE cuprinzător ca parte a grupului Pacific al statelor ACP.

Produse industriale

- Nivelul mediu al taxei vamale consolidate finale pentru produse neagricole este de 39,6%.

- Majoritatea sectoarelor industriale sunt consolidate la tarife medii de 40%, cu câteva vârfuri de 65% la anumite linii tarifare pentru produse chimice, textile, hârtie și mașini.

- Cele mai mari niveluri ale tarifelor medii sunt pentru mobilă și jucării (taxe vamale consolidate finale de peste 60%).

- Numai produsele farmaceutice (scutite de taxe vamale) și echipamentele medicale sunt consolidate la niveluri medii sub 10%.

Produse agricole

- Pentru produse agricole, nivelul mediu al taxei vamale consolidate finale este de 42,8%.

- Vârfurile din sectorul agricol sunt de 75% pentru ape minerale și bere. Nivelul pentru legume proaspete și pește este de 65%. Un vârf al taxelor consolidate finale îl reprezintă și tutunul, cu 55%.

Servicii

Lista Republicii Vanuatu cu angajamente specifice în domeniul serviciilor este foarte satisfăcătoare, având în vedere statutul său de țară cel mai puțin dezvoltată. Vanuatu va lua angajamente de acces pe piață și tratament național pentru o gamă largă de sectoare din domeniul serviciilor, inclusiv servicii profesionale, servicii de comunicare (servicii de curierat și servicii de telecomunicații), servicii de construcții, de distribuție, educaționale, de mediu, financiare, turism și transport aerian.

Angajamente luate în cadrul protocolului de aderare

În etapa finală, multilaterală, a procesului de aderare, membrii OMC au căutat împreună să asigure o compatibilitate elementară între legislația și instituțiile comerciale ale Republicii Vanuatu și normele și acordurile OMC, prin includerea unor dispoziții specifice în protocolul de aderare și în raportul grupului de lucru. Următoarele chestiuni prezintă un interes special pentru Uniunea Europeană:

Drepturi comerciale

Vanuatu s-a angajat ca, înainte de data aderării, să elibereze la cerere oricărei entități naționale sau străine, în mod automat și prompt, licențe comerciale care să permită titularilor străini și naționali să efectueze importuri și exporturi de mărfuri fără a fi implicați în procesul de producție sau în distribuție. Mai mult, urmează să fie creată o categorie unică de licențe care să permită titularilor de licențe de distribuție să efectueze, de asemenea, importuri și exporturi. Taxele pentru licențele comerciale care încalcă orice angajament de nediscriminare și tratament național urmează să fie eliminate. Legislația relevantă a fost recent modificată și pusă în aplicare.

Taxe interne pentru importuri

Vanuatu s-a angajat să aplice taxele sale interne, cu respectarea deplină a dispozițiilor relevante ale OMC în mod nediscriminatoriu, importurilor provenite din toate statele membre OMC și mărfurilor produse intern.

Lista cu accize a fost recent modificată pentru a elimina discriminarea dintre băuturile alcoolice similare.

Drepturi de proprietate intelectuală

Vanuatu a adoptat legi în 2000, 2003 și 2008 privind diferite categorii de drepturi de proprietate intelectuală pentru a asigura conformitatea cu Acordul TRIPS și s-a angajat să adopte restul legislației necesare. Vanuatu a solicitat o perioadă de tranziție până la 1 decembrie 2012 pentru punerea în aplicare pe deplin a obligațiilor din Acordul TRIPS și a prezentat un calendar pentru fiecare etapă până la data respectivă. Vanuatu a confirmat faptul că în timpul perioadei de tranziție va aplica tratamentul național și clauza națiunii celei mai favorizate conform legislației în vigoare în prezent.

III. RECOMANDARE

Odată cu prezentarea condițiilor de aderare a Republicii Vanuatu la OMC pentru aprobare de către Consiliu, Comisia consideră că aceste condiții constituie un pachet echilibrat și ambițios de angajamente de deschidere a pieței, care va aduce beneficii substanțiale atât Republicii Vanuatu, cât și partenerilor săi comerciali din OMC.

2011/0077 (NLE)

Propunere de

DECIZIE A CONSILIULUI

de stabilire a poziției Uniunii Europene în cadrul Consiliului General al Organizației Mondiale a Comerțului privind aderarea Republicii Vanuatu la Organizația Mondială a Comerțului

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf, coroborate cu articolul 218 alineatul (9),

având în vedere propunerea Comisiei Europene,

întrucât:

(1) La 7 iulie 1995, guvernul Republicii Vanuatu a depus o cerere de aderare la Acordul de instituire a Organizației Mondiale a Comerțului (OMC), în temeiul articolului XII din respectivul acord.

(2) La 11 iulie 1995 a fost creat un grup de lucru privind aderarea Republicii Vanuatu la OMC pentru a stabili condițiile de aderare acceptabile atât pentru Vanuatu, cât și pentru toți ceilalți membri ai OMC.

(3) Comisia, în numele Uniunii Europene, a negociat o serie cuprinzătoare de angajamente de deschidere a pieței din partea Republicii Vanuatu, care prezintă o importanță deosebită pentru Uniunea Europeană.

(4) Aceste angajamente sunt în prezent încorporate în Protocolul de aderare a Republicii Vanuatu la OMC.

(5) Aderarea Republicii Vanuatu la OMC ar trebui să aibă o contribuție pozitivă și de durată la procesul de reformă economică și dezvoltare durabilă din această țară.

(6) În consecință, Protocolul de aderare ar trebui aprobat.

(7) Conform articolului XII din Acordul de instituire a OMC, condițiile de aderare trebuie convenite între membrul aderent și OMC, iar Conferința Ministerială a OMC aprobă condițiile de aderare din partea OMC. Articolul IV.2 din Acordul de instituire a OMC prevede că, în intervalele dintre reuniunile Conferinței Ministeriale, funcțiile acesteia sunt preluate de Consiliul General.

(8) Prin urmare, este necesar să se stabilească poziția Uniunii Europene în cadrul Consiliului General,

ADOPTĂ PREZENTA DECIZIE:

Articol unic

1. Poziția Uniunii Europene în cadrul Consiliului General al OMC privind aderarea Republicii Vanuatu la OMC este în favoarea aprobării aderării.

2. Prezenta decizie intră în vigoare imediat după adoptarea. Prezenta decizie se publică în Jurnalul Oficial .

Adoptată la […].

Pentru Consiliu,

Președintele